Predkladacia správa

Ministerstvo hospodárstva a výstavby SR predkladá materiál „Informácia o vývoji zahraničného obchodu v roku 2009“ ako iniciatívny. Tento materiál koncepčne a obsahovo nadväzuje na informatívne správy o výsledkoch zahraničného obchodu SR prerokované vládou SR v predchádzajúcich rokoch.
Vysoký stupeň zapojenia hospodárstva do medzinárodnej deľby práce vypovedá o dôležitosti vplyvu zahraničných trhov na vývoj slovenského hospodárstva najmä v období svetovej hospodárskej a finančnej krízy. 
Predkladaný materiál analyzuje vývoj zahraničného obchodu SR v roku 2009, makroekonomické súvislosti zahraničného obchodu, jeho teritoriálnu a komoditnú štruktúru. Materiál taktiež v stručnosti popisuje zahraničný obchod SR s poľnohospodárskymi výrobkami a štruktúru exportujúcich firiem.
Pokles slovenského hospodárstva v roku 2009 odrážal vplyv globálnej finančnej a hospodárskej krízy. Prejavil sa najmä výrazným poklesom zahraničného obchodu s tovarom. Vďaka rýchlejšiemu poklesu dovozu v porovnaní s vývozom sa však výrazne zlepšila bilancia obchodu s tovarom, keď dosiahla prvý raz od roku 1994 pozitívne saldo. 
Materiál je vypracovaný na základe štatistických údajov, ktoré Ministerstvu hospodárstva a výstavby SR poskytol Štatistický úrad Slovenskej republiky na základe Dohody o poskytovaní údajov o zahraničnom obchode na štatistické účely a o ochrane dôverných údajov a mlčanlivosti uzavretej medzi Ministerstvom hospodárstva Slovenskej republiky a Štatistickým úradom Slovenskej republiky zo dňa 6. decembra 2004. V materiáli sú taktiež použité štatistické údaje Národnej banky Slovenska, Štatistického úradu SR, Ministerstva financií SR a Európskej komisie, uverejnené na internetových stránkach týchto inštitúcií.
Predkladaný materiál má informatívny charakter; preto nebol predmetom medzirezortného pripomienkového konania. 
Materiál nemá žiadny finančný, ekonomický, environmentálny vplyv, ani vplyv na zamestnanosť a podnikateľské prostredie.